# Ann Arvor er bloaz 1867

Awen c’houeg ar Geltied ! Te a glaskann bepred
War draez enez Enlli gand al lano gwasket,
War draez ar Menai ruziet gand ar c’huz-heol,
Na lavarann ket gand gwad ann Druzed lazet holl ;
Te a glaskann war c’heun Mon, pe war zarz Aberfraw,
Pe belloc’h c’hoaz, war meaz meur ar vein hir enn ho zao
Hag a hanver Ti ar gawr, eunn ti kromm ’vel ar bed,
Ar bed koz, enn dro d’ezhan ann heol hag ar stered.
Hogen chom a rez ivez war al leac’hiou huel ;
Chom a rez ivez, Awen, war meazou ar brezel,
E bro brudet a Bowys, bro ar Sellour distak,
Pe a-hed douriou Stratheam a wel ato Galgak.
Evid oud da vont tristik ha didalgen hiriou,
Ouz it-te a zell difenn hor gwen hag hor giziou,
Ouz it-te a zell difenn kor ha skol ar Varzed
Ar skiant, hag ar furnez, ann Doue heb-ken, bepred.
Hogen enn tu-all d’ar mor eo gwell gan-ez beva,
Enn eur vro muia-karet, e tal hor c’hoar hena ;
Adaleg enez Sizun ha Bae ann Anaon,
Tre beteg ar Morbihan e tired da galon ;
Adaleg ar c’herreg gwez a lamm gant-ho ar mor
Beteg ann douar meulet gand ann dud a enor,
Tre beteg enez Gerveur, rag-enep Kiberon
Leac’h ’ma ann treaz gwentet gand awel ar mor don.
Eno ema da galon ; ha me, o vale Breiz,
War grec’h Sant-Mikel kousket da weliz eur pe deiz ;
Te droe da zaou-lagad war zu ar zav-heol
War zu ar vammen founnuz omp deuet out-hi holl,
Te gleve ar mor kanvuz a lavare ’nn he iez :
« Ac’hann tud ar c’huz-heol a lammaz a-liez ! »
Te lavare da unan, Awen : « daoust ha gwir eo
E vez va gwenn diskaret, sioaz ! gand ar c’hrign-beo ? »
Setu ar ger a Garnak a vev e giz-ma-giz, Enn hi parkou ha tiez, enn he c’hreiz he iliz,
Iliz kaer sant Korneli ; hogen a dro-war-dro
Nemet traou ann amzer goz, nemet liou ar maro ;
Da vrud zo skrivet ama, ’nn eul leor diaez da lenn,
— Eul leor buzuduz meurbed, peb eneben eur maen ; —
Ann heol a lak da lintra enebennou al leor.
Ha gorventennou awel hen sar hag hen digor.
Meur eneben zo roget gant tud keiz ar barrez ;
Ma oc’h ober traou iskiz, n'ed eo mui enn he bez ;
Gwech-all ann neb hen lenne oa red d’ezhan redeg
Pell, pell, tre beteg ar mor, a garrek da garrek ;
Kerrek brudet ! Kouezet oc’h ; ia, kouezet oc’h a leiz ;
Med angoviet n’ed oc’h tamm, chom a rit enn hor c’hreiz ;
Chomm a rit soun enn ho sao ; hag al lennek hello
Ober c’hoaz he arvarou, hag ar c’hroac’h he c’helo.
E tal Lokmariaker eur peulvan zo kouezet,
Hag eunn daol a-uz d’ezhan hed-da-hed zo faoutet,
Ar vugale a c’hoari dindan, hag al lennek A zell gant preder mar gwel roudou ann Aer-vorek.
A-uz da Zouarnenez e sav ar Menez-c’hom
Ne azeuler mui eno pell-zo ann Doue falz Kromm ;
Ha war grec’hen Sant-Mikel eur chapel a weler
A ziskouez eo diskaret kreden Ofiz, ann aer.
Hogen ar c’hredennou koz n’ho c’holler ket da vad ;
Beo eo c’hoaz ar wirionez, nevezet he dillad ;
Al luc’hedennig a red enn ear abarz ann deiz
A zo ar c’houlaouennik kannad ar goulou-deiz.
Beleien Jezuz ho deuz pedennou helavar
Ar virionez e teskont enn eunn doare dispar,
Koulskoude ne oa ket gwan kanaouen ar Varzed, Ne oant ket gwan kennebeut pedennou ann Druzed.
Ar Varzed a lavaraz gwech-all enn ho c’hentel :
Mad eo ar mean, eme-z-ho, mad gand ann Aviel Evit-ho da vont maro e komzont enn hon mesk,
Darn euz ar pez a zeskent, hon beleien hen desk.
Ar peoc’h hag ar garantez, ha leiz a vertuzo,
Peurbadelez ann ene a oa hetuz d’ezho ;
Diouc’h skouer ann den, ann den mad, ho Doue hi a eure,
Enn eur ziskouez ann hent eon, eme-z-ho, da bep re.
Ne ked ann traou-ze heb-ken, am laka da venna,
Nemet strap ar c’hlezeier ha trouz listri Roma ;
Peb menez a luc’h enn noz ; Galled ha Romaned
En em vesk, en emgann ; gwa ! gwa ! c’houi tud diskaret !
Ar Morbihan zo ruziet he zour gant poullou gwad,
Diwall a ra enn aner he vro peb kenvroad ;
N’euz forz ! grit fouge gant-ho, tud Naoned, tud Gwennet,
Grit fouge gant-ho ! harzal ann Erer euz int gret.
Piou a ziwallaz ivez, bepred kre ha didorr,
Piou a ziwallaz hon iez hag hano bro Arvor
Oc’h tud estren pe drubard, Franked ha Normaned
Ha Danezed, a vagad a bep tu dastumet ?
Kleze Gradlon a oa vad, kleze ar roue Houel,
Kleze ar roue braz Arzur, brudet a dost, a bell,
Kleze roue Nomenoiou, pedennou sant Samson,
Sant Kadok, ha sant Hervé, ha kant kristen gwirion.
Ha brema pa gouez ann trouz, pa ra ar pez a c’hall
Evit laza tan Arvor he amezeg Ar Gall, O veza maro pell zo holl dan ar C’halloued
Hag o veza beo ato hini ar Vretoned ;
Brema pa droc’h goustadig Broc’hall teod ar Vreiziz
Ha pa da wask, Awen ker, vit ma ’zi war da giz,
Petra zo red da ober d’az pugale mantret ?
Derc’hel stard ha kalonek, moustra pa ver moustret !
Moustrit, ia, moustrit bepred ! gwall glanv eo hon mignon.
Klaskit louzou talvouduz da zistan he galon ;
Na loskit ked ar c’hlenved da wasaat bemdeiz,
Stounnit ’vel ho kenvreudeur, brudeta tud a Vreiz ;
Stourmit ’vel Ar Gonidek, ha Koret, ha Brizeuz,
Stourmit ’vel Kastelbriand, a oa eunn den mar ’zeuz.
Stourmit ’vel peb Paotr kalet, ’vel peb Breton diouc’h-tu,
A ra van da vout maro, hag a oar pegi du !
Stourmit ’vel ma ra Courson, Laborderie dalc’hmat,
Charlez Broc’hall, Ann Huel, barz c’houek, bepred Breizad ;
Pa ho gweler o stourmi, lenva n’ed eo ket red ;
Vit-hi da vout ezommek hon bro zo enoret ;
Stourmit ’vel ma ra’nn hini a garer enn Arvor,
Dre ma stomm tregont vloaz zo ’vit rei d’ezhi enor,
Dre ’ma o wea d’ezhi, gant lore ha gant frouez,
Eut gurunen a bado ’tra redo dour Ellez.
Na te, Breiz Veur ann Enez, c’hoar iaouank Breiz-Izel,
Daoust ha na gari da c’hoar, na ri d’ezhi skoazel ?
Na ri skoazel d’ann hini a zeskaz d’id sounna
E bro ann hanv ar vein-hir, eimn deiz, enn eur gana ?
A zeskaz d’id goudeze sevel gant kalz a feiz
Kement kroaz Doue a weler o splanna e peb Breiz ?
Ha kleze ouc’h kleze lemm, ha kalon ouc’h kalon,
Ha breac’h ouc’h breac’h, troad ouc’h troad, a harzaz al Leon ?
Ia, kalon Breiziz Breiz-veur eo kalon Breiz-Izell !
Ia, hirio gwell ’vit biskoaz eo red en em zerc’hel !
Ia, hirio ann deiz pa dro ar bed war he c’hino,
Kaer en do ober troiou, tra n’hon diunano !
A-uz da grec’h Ereri ema Lenn ann Arvor,
(Lynn Llydaw a ra out-hi ar Vreiziz a dreuz mor) Wechou ’ma louz gand ann erc’h, wechou sklear gand al loar.
Wechou trist, wechou laouen, sellout ouc’h krec’h a gar.